“บอนด์ยีลด์สหรัฐ” พุ่ง 3.12% นิวไฮ 4 ปี หลังตัวเลขจ้างงานสูงเกินคาด
“บอนด์ยีลด์สหรัฐ” พุ่ง 3.12% นิวไฮ 4 ปี หลังตัวเลขจ้างงานสูงเกินคาดที่ระดับ 400,000 ตำแหน่ง-ขานรับดอกเบี้ยขาขึ้นของเฟด         
“บอนด์ยีลด์สหรัฐ” พุ่ง 3.12% นิวไฮ 4 ปี หลังตัวเลขจ้างงานสูงเกินคาดที่ระดับ 400,000 ตำแหน่ง-ขานรับดอกเบี้ยขาขึ้นของเฟด         
6 พ.ค. 2565

ผู้สื่อข่าวรายงานว่า อัตราผลตอบแทนพันธบัตรรัฐบาลสหรัฐอายุ 10 ปีพุ่งขึ้นอย่างต่อเนื่องทะลุ 3.12% แตะระดับสูงสุดนับตั้งแต่ปี 2561 หลังสหรัฐเปิดเผยตัวเลขการจ้างงานนอกภาคเกษตรพุ่งขึ้นเกินคาด
โดย ณ เวลา 20.24 น.ตามเวลาไทย อัตราผลตอบแทนพันธบัตรรัฐบาลสหรัฐอายุ 10 ปี ดีดตัวสู่ระดับ 3.121% ซึ่งเป็นระดับสูงสุดนับตั้งแต่ปี 2561 ขณะที่อัตราผลตอบแทนพันธบัตรรัฐบาลอายุ 30 ปี ปรับตัวขึ้นสู่ระดับ 3.197%
ด้านกระทรวงแรงงานสหรัฐเปิดเผยว่า ตัวเลขการจ้างงานนอกภาคเกษตรเพิ่มขึ้น 428,000 ตำแหน่งในเดือนเม.ย. สูงกว่าที่นักวิเคราะห์คาดการณ์ที่ระดับ 400,000 ตำแหน่ง ส่วนอัตราการว่างงานทรงตัวที่ระดับ 3.6% สูงกว่าที่นักวิเคราะห์คาดการณ์ที่ระดับ 3.5%
นอกจากนี้อัตราผลตอบแทนพันธบัตรรัฐบาลสหรัฐดีดตัวขึ้นขานรับทิศทางอัตราดอกเบี้ยขาขึ้นของธนาคารกลางสหรัฐ (เฟด)
ด้านเฟดมีมติเอกฉันท์ปรับขึ้นอัตราดอกเบี้ยระยะสั้น 0.50% สู่ระดับ 0.75-1.00% ในการประชุมสัปดาห์นี้ ซึ่งเป็นการปรับขึ้นอัตราดอกเบี้ย 0.50% เป็นครั้งแรกนับตั้งแต่เดือนพ.ค.2543 และเป็นการปรับขึ้นอัตราดอกเบี้ยครั้งใหญ่ที่สุดในรอบกว่า 20 ปี
ขณะที่นักลงทุนคาดการณ์ว่า เฟดอาจปรับขึ้นอัตราดอกเบี้ย 0.75% ในการประชุมเดือนมิ.ย. แม้นายเจอโรม พาวเวล ประธานเฟด กล่าวว่าเฟดยังไม่ได้พิจารณาเรื่องการปรับขึ้นดอกเบี้ยรุนแรงขนาดนั้นก็ตาม
ด้าน FedWatch Tool ของ CME Group บ่งชี้ว่า นักลงทุนให้น้ำหนัก 75% ที่เฟดจะปรับขึ้นอัตราดอกเบี้ย 0.75% ในการประชุมวันที่ 14-15 มิ.ย. เพิ่มขึ้นจากระดับ 19% เมื่อเดือนที่แล้ว
นอกจากนี้ นักลงทุนยังคาดการณ์ว่าเฟดจะปรับขึ้นอัตราดอกเบี้ยรวมมากกว่า 2.00% ในปีนี้ ซึ่งจะทำให้อัตราดอกเบี้ยระยะสั้นแตะระดับ 2.85% ในช่วงสิ้นปีนี้